贈范道人
作者：衛宗武
朝代：宋

paragraphs: 黄紙差符不肯留，飄然願逐雲水遊。
紆朱拖紫不肯慕，甘著草衣披布素。
金珠斗量佩鳴珂，所得懽華能幾何。
形氣日隨情欲蠹，曾不百歲同臭腐。
學仙豈必便成仙，人世且結清凈緣。
弘景寧爲軒冕錮，子平未免婚嫁累。
有田有廬誓弗歸，有子有女棄若遺。
道成却往愾城郭，化作千年令威鶴。